Document ID: 32014R0610

DELEGIRANA UREDBA KOMISIJE (EU) br. 610/2014
оd 14. veljače 2014.
o utvrđivanju odstupanja od Uredbe (EU) br. 1290/2013 Europskog parlamenta i Vijeća o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. - 2020.) i širenje njegovih rezultata u vezi sa zajedničkim poduzećem ECSEL
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. - 2020.) i širenje njegovih rezultata (1), a posebno njezin članak 1. stavak 3. točku (d),
budući da:
(1)
Uredbom (EU) br. 1290/2013 Europskog parlamenta i Vijeća (2) uspostavlja se Okvirni program za istraživanja i inovacije Obzor 2020. (2014. - 2020.) i predviđa se uključivanje Unije u javno-privatna partnerstva, uključujući zajednička poduzeća, u ključnim područjima u kojima se istraživanjima i inovacijama može pridonijeti ciljevima Unije u pogledu veće konkurentnosti i pomoći u suočavanju s društvenim izazovima.
(2)
Sudjelovanje u neizravnim mjerama u okviru Obzora 2020. trebalo bi biti u skladu s Uredbom (EU) br. 1290/2013. Međutim, kako bi se uzele u obzir posebne operativne potrebe zajedničkih poduzeća utvrđene u skladu s člankom 187. Ugovora u području elektroničkih komponenti i sustava, ovlast za donošenja akata u skladu s člankom 290. Ugovora delegirana je Komisiji za vrijeme trajanja Obzora 2020. kako bi se omogućilo da tijela za financiranje u tom području primijene različite stope povrata za financiranje Unije u slučajevima kad jedna država članica ili više njih sufinanciraju sudionika ili mjeru.
(3)
Zajedničko poduzeće ECSEL osnovano je Uredbom Vijeća (EU) br. 561/2014 (3) za razdoblje do 31. prosinca 2024. radi provedbe zajedničke tehnološke inicijative u području elektroničkih komponenti i sustava.
(4)
Posebne operativne potrebe utvrđene su u odnosu na sufinanciranje država članica i primjenjivost nacionalnih pravila financiranja.
(5)
S obzirom na te posebne potrebe i kako bi se omogućila stopa povrata za financiranje Unije po vrsti sudionika i vrsti mjere potrebno je odstupanje od jedinstvenih stopa povrata iz članka 28. stavka 3. Uredbe (EU) br. 1290/2013 u slučajevima kad jedna država članica ili više njih sufinanciraju sudionika ili mjeru. Stopa povrata trebala bi ovisiti o vrsti sudionika i vrsti mjere kako bi se olakšala prekogranična suradnja, osobito s malim i srednjim poduzećima te neprofitnim pravnim subjektima uz postizanje optimalne razine učinka poluge na privatna ulaganja,
DONIJELA JE OVU UREDBU:
Članak 1.
Odstupajući od članka 28. stavka 3. Uredbe (EU) br. 1290/2013 zajedničko poduzeće ECSEL može unutar mjere primjenjivati različite stope povrata za financiranje Unije ovisno o vrsti sudionika i vrsti aktivnosti u okviru mjera u kojima jedna država članica ili više njih sufinanciraju sudionika ili mjeru.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. veljače 2014.

Labels: 2
1
19
7
15